

**ประกาศมหาวิทยาลัยธรรมศาสตร์**

**เรื่อง หลักเกณฑ์และวิธีการจ้างพนักงานมหาวิทยาลัยตามภารกิจ พ.ศ. ๒๕๖๒**

------------------------------------

โดยที่เป็นการสมควรกำหนดหลักเกณฑ์และวิธีการทำสัญญาจ้างพนักงานมหาวิทยาลัยตามภารกิจ ที่มีระยะเวลาการทำงานตามสัญญาคราวละไม่เกินห้าปี เพื่อปฏิบัติงานในเรื่องที่มีความสำคัญจำเป็นเฉพาะเรื่อง หรือโครงการเฉพาะกิจของมหาวิทยาลัยหรือส่วนงาน

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๓๕ ของข้อบังคับมหาวิทยาลัยธรรมศาสตร์ ว่าด้วยการบริหารงานบุคคลพนักงานมหาวิทยาลัย พ.ศ. ๒๕๕๙ อธิการบดีโดยข้อเสนอของคณะกรรมการบริหารบุคคล ในการประชุมครั้งที่ ๕/๒๕๖๑   
เมื่อวันที่ ๑๔ กันยายน ๒๕๖๑ จึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง หลักเกณฑ์และวิธีการจ้างพนักงานมหาวิทยาลัยตามภารกิจ พ.ศ. ๒๕๖๒”

**ข้อ ๒** ประกาศนี้ให้ใช้บังคับถัดจากวันประกาศเป็นต้นไป

**ข้อ ๓** ในประกาศนี้

“มหาวิทยาลัย” หมายความว่า มหาวิทยาลัยธรรมศาสตร์

“ส่วนงาน” หมายความว่า ส่วนงานของมหาวิทยาลัยธรรมศาสตร์

“อธิการบดี” หมายความว่า อธิการบดีมหาวิทยาลัยธรรมศาสตร์

“คณะกรรมการประจำส่วนงาน” หมายความว่า คณะกรรมการประจำส่วนงาน  
หรือคณะกรรมการอำนวยการส่วนงาน

“พนักงานมหาวิทยาลัยตามภารกิจ” หมายความว่า พนักงานมหาวิทยาลัยที่จ้างเพื่อปฏิบัติงานเฉพาะภารกิจเป็นการชั่วคราว คราวละไม่เกินห้าปี

**หมวด ๑**

**การจ้างพนักงานมหาวิทยาลัยตามภารกิจ**

**ข้อ ๔** การจ้างพนักงานมหาวิทยาลัยตามภารกิจ สายวิชาการ ให้จ้างเพื่อปฏิบัติงานเป็น  
การเฉพาะกิจหรือเฉพาะด้านวิชาการ

การจ้างพนักงานมหาวิทยาลัยตามภารกิจ สายสนับสนุนวิชาการ ให้จ้างเพื่อปฏิบัติงาน  
ในโครงการ หรือภารกิจ ของมหาวิทยาลัยหรือส่วนงานที่มีลักษณะเป็นการเฉพาะกิจ หรือเป็นการชั่วคราว

**ข้อ ๕** การจ้างพนักงานมหาวิทยาลัยตามภารกิจ อาจจ้างได้โดยใช้งบประมาณจากเงินรายได้ของมหาวิทยาลัย เงินรายได้ของส่วนงาน หรือเงินอุดหนุนจากรัฐบาลตามภารกิจที่ได้รับมอบหมาย

**หมวด ๒**

**คุณสมบัติ การกำหนดตำแหน่ง และภาระงาน**

**ข้อ ๖** การกำหนดตำแหน่งของพนักงานมหาวิทยาลัยตามภารกิจ ให้กำหนดตำแหน่ง  
โดยจำแนกเป็นกลุ่มงานตามลักษณะงาน ดังต่อไปนี้

(๑) กลุ่มงานด้านวิชาการ หมายถึง กลุ่มงานที่ปฏิบัติงานทางด้านวิชาการ การบริการวิชาการ รวมถึงการให้คำแนะนำปรึกษาโครงการหรือการดำเนินงานของส่วนงาน

(๒) กลุ่มงานเชี่ยวชาญเฉพาะ หมายถึง กลุ่มงานที่มีลักษณะงานที่ต้องมีความเชี่ยวชาญเฉพาะด้าน ต้องมีความรู้ ความเชี่ยวชาญ ตลอดจนเทคนิคเฉพาะด้าน และต้องเป็นสาขาที่ขาดแคลน

(๓) กลุ่มงานวิชาชีพเฉพาะ หมายถึง กลุ่มงานที่ต้องใช้ความรู้ ความชำนาญเฉพาะด้าน   
โดยต้องใช้วุฒิเฉพาะทางและมีใบอนุญาตประกอบวิชาชีพหรือประกาศนียบัตรรับรองในสาขาวิชาชีพ

(๔) กลุ่มงานบริหารทั่วไป หมายถึง กลุ่มงานที่มีลักษณะงานทั่วไป เช่น เจ้าหน้าที่โครงการ

**ข้อ ๗** คุณสมบัติทั่วไปและคุณสมบัติเฉพาะตำแหน่งของพนักงานมหาวิทยาลัยตามภารกิจ   
ให้กำหนดตามความต้องการของตำแหน่งที่ต้องการจ้าง แต่ทั้งนี้ ต้องไม่มีลักษณะต้องห้ามของการเป็นพนักงานมหาวิทยาลัยตามที่กำหนดไว้ในข้อบังคับมหาวิทยาลัยธรรมศาสตร์ว่าด้วยการบริหารงานบุคคลพนักงานมหาวิทยาลัย

**ข้อ ๘** การกำหนดภาระงาน ผลสัมฤทธิ์ของงาน การประเมินผลการปฏิบัติงานของพนักงานมหาวิทยาลัยตามภารกิจให้เป็นไปตามข้อตกลงที่กำหนดในสัญญาจ้าง

ให้หัวหน้าส่วนงาน มีหน้าที่กำกับ ติดตามการปฏิบัติงานของพนักงานมหาวิทยาลัยตามภารกิจให้เป็นไปตามข้อตกลงที่กำหนดในสัญญาจ้าง ตลอดจนการดำเนินการเพื่อประเมินผลการปฏิบัติงาน   
การทำสัญญาจ้างหรือการต่อสัญญาจ้าง

**ข้อ ๙** อัตราค่าจ้างของพนักงานมหาวิทยาลัยตามภารกิจ ให้เป็นไปตามบัญชีอัตราค่าจ้างของพนักงานมหาวิทยาลัยตามภารกิจแนบท้ายประกาศนี้

กรณีมีเหตุผลความจำเป็นอย่างยิ่งเพื่อประโยชน์ของมหาวิทยาลัยหรือส่วนงาน อาจขอจ้างพนักงานมหาวิทยาลัยตามภารกิจเกินกว่าอัตราค่าจ้างตามวรรคหนึ่ง

การขอจ้างและอัตราค่าจ้างตามวรรคสองของส่วนงานให้เป็นไปตามความเห็นชอบ  
ของคณะกรรมการประจำส่วนงานและเสนออธิการบดีเพื่อพิจารณาอนุมัติ ยกเว้นกรณีสำนักงานสภามหาวิทยาลัย สำนักงานตรวจสอบภายใน และสำนักงานที่มีหน้าที่หลักด้านการให้บริการและสนับสนุนการบริหารมหาวิทยาลัยการขอจ้างและอัตราค่าจ้างให้เป็นไปตามความเห็นชอบของอธิการบดี

**หมวด ๓**

**หลักเกณฑ์และวิธีการจ้าง**

**ข้อ ๑๐** ส่วนงานใดมีโครงการหรือภารกิจที่มีเหตุผลความจำเป็นต้องจ้างพนักงานมหาวิทยาลัยตามภารกิจ ให้จัดทำรายละเอียดโครงการ แผนอัตรากำลัง ตำแหน่งที่ต้องการจ้าง ภาระงานของตำแหน่ง หลักเกณฑ์และวิธีการสรรหาหรือคัดเลือก และอัตราเงินเดือนค่าจ้าง เสนอต่ออธิการบดี เพื่อพิจารณาอนุมัติ   
โดยคำนึงถึงความคุ้มค่าของการจ้าง แผนงานโครงการ และจำนวนเงินงบประมาณด้านค่าใช้จ่ายบุคลากร  
ทุกประเภทของส่วนงาน ทั้งนี้ ต้องไม่เกินร้อยละ ๓๕ ของงบเงินรายได้ของส่วนงาน

**ข้อ ๑๑** ให้หัวหน้าส่วนงานมีอำนาจบรรจุแต่งตั้งและออกคำสั่งจ้างพนักงานมหาวิทยาลัยตามภารกิจของส่วนงาน

**ข้อ ๑๒** อัตราค่าจ้างของพนักงานมหาวิทยาลัยตามภารกิจให้จ่ายได้ในอัตราที่ได้รับอนุมัติจากอธิการบดีตามข้อ ๑๐ และไม่มีการปรับค่าจ้าง

**ข้อ ๑๓** วันเวลาการทำงาน การลา และวันหยุดของพนักงานมหาวิทยาลัยตามภารกิจ   
ให้เป็นไปตามที่กำหนดไว้ในสัญญา หากไม่มีกำหนดให้นำหลักเกณฑ์และวิธีการของลูกจ้างชั่วคราวที่จ้างจากงบประมาณแผ่นดินมาใช้โดยอนุโลม

**หมวด ๔**

**สัญญาจ้าง**

**ข้อ ๑๔** สัญญาจ้างของพนักงานมหาวิทยาลัยตามภารกิจให้มีระยะเวลาการจ้างตามแผนงานและโครงการที่ได้รับอนุมัติจากอธิการบดีแต่ต้องไม่เกินห้าปี

แบบสัญญาจ้างของพนักงานมหาวิทยาลัยตามภารกิจให้เป็นไปตามเอกสารแนบท้ายประกาศนี้

**ข้อ ๑๕** การทำสัญญาจ้างพนักงานมหาวิทยาลัยตามภารกิจของส่วนงาน ให้หัวหน้าส่วนงานเป็นผู้ลงนามในสัญญาจ้าง ยกเว้นกรณีสำนักงานสภามหาวิทยาลัย สำนักงานตรวจสอบภายใน และสำนักงานที่มีหน้าที่หลักด้านการให้บริการและสนับสนุนการบริหารมหาวิทยาลัยให้อธิการบดีเป็นผู้ลงนามในสัญญาจ้าง

**หมวด ๕**

**การพ้นสภาพการจ้าง**

**ข้อ ๑๖** พนักงานมหาวิทยาลัยตามภารกิจพ้นสภาพการจ้างเมื่อ

(๑) ตาย

(๒) สิ้นสุดสัญญาจ้าง หรือสิ้นสุดโครงการ

(๓) ไม่ผ่านการประเมินการปฏิบัติงาน ตามข้อ ๘

(๔) ลาออก โดยแจ้งมหาวิทยาลัยหรือส่วนงานให้ทราบล่วงหน้าเป็นหนังสือไม่น้อยกว่า ๓๐ วัน

(๕) กระทำการอันก่อให้เกิดความเสียหายต่อมหาวิทยาลัย

(๖) ประพฤติตนไม่เหมาะสมอย่างร้ายแรง หรือละทิ้งหน้าที่โดยไม่มีเหตุอันสมควร

(๗) ผู้รับสัญญาได้รับโทษจำคุกตามคำพิพากษาถึงที่สุดให้จำคุก

(๘) มีสุขภาพไม่เหมาะสม เนื่องจากมีเหตุเจ็บป่วยไม่อาจปฏิบัติงานได้โดยสม่ำเสมอ   
หรือไม่อาจปฏิบัติงานได้หรือเป็นกรณีที่หากให้ปฏิบัติงานต่อไปแล้วจะมีผลเสียหายแก่มหาวิทยาลัย ทั้งนี้   
โดยความเห็นของแพทย์

(๙) เหตุอื่นตามที่กำหนดในสัญญาจ้าง

การพ้นสภาพตาม (๕) และ (๖) ให้เป็นไปตามการพิจารณาชี้ขาดของหัวหน้าส่วนงาน   
ทั้งนี้ โดยให้มีการสอบสวนที่มีมาตรฐานไม่ต่ำกว่าที่กำหนดไว้ในข้อบังคับมหาวิทยาลัยธรรมศาสตร์ว่าด้วยวินัยและการดำเนินการทางวินัยพนักงานมหาวิทยาลัย

**หมวด ๖**

**การกำกับดูแล**

**ข้อ ๑๗** เมื่อส่วนงานได้ดำเนินการบรรจุแต่งตั้งและทำสัญญาจ้างพนักงานมหาวิทยาลัย  
ตามภารกิจแล้ว หรือเมื่อพนักงานมหาวิทยาลัยตามภารกิจพ้นสภาพการจ้าง ให้หัวหน้าส่วนงานรายงานผล  
การดำเนินการต่อกองทรัพยากรมนุษย์ภายในเจ็ดวันนับแต่วันบรรจุแต่งตั้ง หรือเมื่อพ้นสภาพการจ้าง  
แล้วแต่กรณี

**บทเฉพาะกาล**

**ข้อ ๑๘** การใดที่อยู่ระหว่างการดำเนินการของส่วนงานเพื่อให้มีการจ้างบุคลากรโดยใช้เงินรายได้ส่วนงานประเภทอาจารย์ประจำตามสัญญาจ้าง ลูกจ้างชั่วคราวทั้งชาวไทยและชาวต่างประเทศ ลูกจ้างโครงการเฉพาะกิจอยู่ก่อนวันที่ประกาศนี้มีผลใช้บังคับ ให้ส่วนงานดำเนินการตามหลักเกณฑ์และเงื่อนไขการจ้างบุคลากรประเภทนั้นต่อไปจนกว่าการดำเนินการนั้นจะแล้วเสร็จหรือจนถึงวันสิ้นสุดสัญญาจ้าง

ประกาศ ณ วันที่ ๒๗ มีนาคม พ.ศ. ๒๕๖๒

(รองศาสตราจารย์ เกศินี วิฑูรชาติ)

อธิการบดี

**บัญชีอัตราค่าจ้างพนักงานมหาวิทยาลัยตามภารกิจ**

**แนบท้าย ประกาศมหาวิทยาลัยธรรมศาสตร์ เรื่อง หลักเกณฑ์และวิธีการจ้างพนักงานมหาวิทยาลัย**

**ตามภารกิจ พ.ศ. ๒๕๖๒**

|  |  |
| --- | --- |
| **ตำแหน่ง** | **อัตราค่าจ้าง** |
| ๑. กลุ่มงานด้านวิชาการ | ไม่เกิน ๕๐,๐๐๐ บาท |
| ๒. กลุ่มงานเชี่ยวชาญเฉพาะ | ไม่เกิน ๕๐,๐๐๐ บาท |
| ๓. กลุ่มงานวิชาชีพเฉพาะ | ไม่เกิน ๓๐,๐๐๐ บาท |
| ๔. กลุ่มงานบริหารทั่วไป | ไม่เกิน ๓๐,๐๐๐ บาท |